Broj: 711-I-359-P-49/22-05-19

Zagreb, 4. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Dražena Jurkovića, direktora Udruge poslodavaca u zdravstvu Hrvatske, za davanjem očitovanja Povjerenstva,** na 157. sjednici održanoj dana 04. veljače 2022.g. daje sljedeće

**OČITOVANJE**

1. **Sukladno odredbi članka 17. stavka 2. ZSSI-a ravnatelji ustanova u zdravstvu čiji je osnivač Republika Hrvatska ili jedinica lokalne i područne (regionalne) samouprave mogu istovremeno uz obnašanje navedene javne dužnosti povremeno, odnosno određeni dio vremena obavljati poslove zdravstvene djelatnosti te za navedeno primati plaću.**
2. **Povjerenstvo ukazuje da se odredbe članka 9. stavka 2. ZSSI-a ne odnose na situacije u kojima je ravnatelj bolnice prije stupanja na dužnost bio zaposlenik navedene zdravstvene ustanove.**
3. **Sukladno odredbi članka 7. točke d) ZSSI-a ravnateljima ustanova u zdravstvu čiji je osnivač Republika Hrvatska ili jedinica lokalne (regionalne) samouprave** **zabranjeno je primiti dodatnu naknadu za obnašanje dužnosti pa tako i regres, božićnicu, jubilarnu nagradu, dar u prigodi dana Svetog Nikole kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti, dok takve primitke mogu ostvariti po osnovi ugovora o radu doktora medicine u zdravstvenim ustanovama.**

Obrazloženje

Zahtjev za očitovanjem Povjerenstva podnio je Dražen Jurković, direktor Udruga poslodavaca u zdravstvu Hrvatske. U Povjerenstvu zahtjev je zaprimljen 26. siječnja 2022. godine pod poslovnim brojem 711-U-1191-P-49/22-01-1, povodom kojeg se vodi predmet broj P-49/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelj navodi da je Udruga zaprimila upite ravnatelja, obveznika primjene Zakona, koji su doktori medicine i drugih zdravstvenih struka, mogu li kao i prije, i nadalje pored poslova ravnatelja, u toj zdravstvenoj ustanovi određeni dio vremena obavljati i poslove iz zdravstvene djelatnosti, te i za taj dio posla dobivati plaću, sve sukladno ugovoru o radu i Kolektivnom ugovoru za djelatnost zdravstva i zdravstvenog osiguranja (NN 29/18 - 56/20). Obveznik navodi da je zdravstveni sustav obilježen nedostatkom liječnika i drugog medicinskog kadra, stoga ravnatelji koji su doktori medicine, magistri farmacije i drugih zdravstvenih struka, nerijetko u zdravstvenim ustanovama u kojima su ravnatelji obavljaju i poslove iz zdravstvene djelatnosti određeni dio vremena, kako bi se osiguralo pružanje zdravstvene zaštite, odnosno dostupnost i kontinuiranost zdravstvene skrbi za pacijente uslijed nedostatka zdravstvenih kadrova. Također, ukoliko ravnatelji koji su zdravstvenih struka ne bi mogli u vremenu dok su ravnatelji obavljati i poslove iz svoje zdravstvene struke, došlo bi do gubitka njihovih znanja i vještina jer tijekom ravnateljskog mandata ne bi smjeli pružati zdravstvenu zaštitu, čime se postavlja pitanje zašto bi zdravstveni radnik želio biti ravnatelj. Nadalje, podnositelj navodi kako istovremeno Zakon o zdravstvenoj zaštiti (NN 100/18 - 147/20) i navedeni Kolektivni ugovor jasno omogućuju osobama koje su zdravstvenih struka da budu ravnatelji, kao i da dio vremena obavljaju poslove iz zdravstvene djelatnosti u istoj zdravstvenoj ustanovi.

Nadalje, podnositelj navodi da je odredbom članka 9. stavka 2. Zakona, između ostalog, propisano da ako nije drukčije propisano zakonom, obveznik se mora izuzeti od donošenja odluka odnosno sudjelovanja u donošenju odluka i sklapanju ugovora koji utječu na poslovni interes poslodavaca kod kojih je bio u radnom odnosu u posljednje dvije godine prije stupanja na dužnost. Podnositelj navodi da su mnogi ravnatelji zdravstvenih ustanova kojima je osnivač Republika Hrvatska ili jedinica lokalne i područne (regionalne) samouprave, ravnatelji u istim zdravstvenim ustanovama u kojima su bili zaposleni neposredno prije imenovanja za ravnatelja te stoga traži mišljenje odnosi li se navedena odredba na ove situacije.

Podnositelj nadalje traži mišljenje što uključuje pojam dodatne naknade iz odredbe članka 7. stavka 1 točke d) Zakona, kojom je propisano da je obveznicima toga Zakona zabranjeno primiti dodatnu naknadu za poslove obnašanja javnih dužnosti. Ukoliko bi ista uključivala, primjerice, regres, božićnicu, jubilarnu nagradu, dar u prigodi Dana sv. Nikole iz Temeljnog kolektivnog ugovora za službenike i namještenike u javnim službama (NN 128/17 - 66/20), koji se primjenjuje na ravnatelje ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave, ravnatelji bi se doveli u neravnopravan položaj prema drugim zaposlenicima u zdravstvenoj ustanovi, a sustav zdravstva u neravnopravan položaj prema ostalim javnim službama na koje se primjenjuje ovaj Temeljni kolektivni ugovor. Nadalje, podnositelj ističe da imajući u vidu nerazmjeran odnos plaće i odgovornosti ravnatelja predmetnih zdravstvenih ustanova, uskratom prava na regres, božićnicu i si., uz ranije u dopisu navedene nejasnoće, postavlja se pitanje koliko osoba će htjeti biti ravnateljem ovih zdravstvenih ustanova i koliko će to radno mjesto privlačiti visoko obrazovane i iskusne kadrove, a što je nužno za kvalitetno vođenje kompleksnih sustava kao što su oni u zdravstvenim ustanovama. Ističe da bi zdravstvene ustanove, a time i zdravstveni sustav odnosno prvenstveno pacijenti, prestankom mandata ravnatelja izgubili značajne iskustvene, stručne, profesionalne i upravljačke kapacitete.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako obveznici ZSSI-a iz članka 3. stavka 1. podstavka 65. sukladno članku 17. stavku 2. ZSSI-a mogu određeni dio vremena obavljati poslove doktora medicine ukoliko obavljanje navedenih poslova ne bi predstavljalo redovito i stalno zanimanje, odnosno ukoliko bi navedene poslove obavljali povremeno.

Člankom 9. stavkom 2. ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba ili poslodavaca kod kojih je bio u radnom odnosu u posljednje dvije godine prije stupanja na dužnost.

Povjerenstvo ističe kako se odredba navedenog članka, u odnosu na interes ranijeg poslodavca, ne odnosi na obveznike koji su do obnašanja dužnosti bili zaposlenici tijela u kojem obnašaju dužnost, odnosno na obveznike čiji se poslodavac stupanjem na dužnost nije promijenio. Naime, životno je logično da doktor medicine koji je bio zaposlenik zdravstvene ustanove u kojoj je kasnije postao ravnateljem donosi odluke i sklapa poslovne odnose kojima ostvaruje poslovni interes svojeg poslodavca odnosno te zdravstvene ustanove.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, obrazloženje iz navedene presude primjenjuje se u cijelosti na obveznike iz članka 3. ZSSI-a.

Stoga ravnatelj zdravstvene ustanove koji prima plaću ne može uz plaću za obnašanje navedene javne dužnosti primati i regres, božićnicu, jubilarnu nagradu, dar u prigodi dana Svetog Nikole kao i ostale neoporezive nagrade jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. točkom d) ZSSI-a.

Međutim, u slučaju kada obveznik uz dužnost ravnatelja zdravstvene ustanove povremeno obavlja i poslove doktora medicine te bi i u tom svojstvu stekao pravo na primitke regresa, božićnice i sl., mogao bi temeljem obavljanja istog posla primiti dodatne naknade, jer u tom slučaju iste ne bi bile primljene povodom obnašanja dužnosti ravnatelja zdravstvene ustanove, već po osnovi obavljanja liječničke djelatnosti, slijedom čega se ne bi radilo o dodatnoj naknadi za poslove obnašanja dužnosti ravnatelja.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelj zahtjeva, putem e-maila
2. Objava na internetskoj stranici Povjerenstva
3. Pismohrana